Yfir helmingur þeirra sem þáðu aðstoð Rauða krossins í Færeyjum á síðasta ári voru börn. Þetta kemur fram í ársskýrslu samtakanna fyrir árið 2021. Sífellt fleiri færast nær fátæktarmörkum.
Rauði krossinn í Færeyjum styrkti 412 manns á síðasta ári en 282 þeirra eru börn. Í skýrslu samtakanna segir að helst hafi barnafjölskyldur fengið stuðning, þar sem foreldrar eru einstæðir, atvinnulausir eða í námi. Eins hafi fólk sem glímir við langvarandi veikindi fengið aðstoð og líka fólk sem hefur lágar tekjur. Jólahjálp Rauða krossins lagði fjármuni til 264 barnafjölskyldna í samvinnu við samtökin Barnabata. Um fimmtungur sótti þá um stuðning fyrsta sinni.
Samtökin Barnabati voru stofnuð árið 1980 og starfa á grundvelli Barnasáttmála Sameinuðu þjóðanna. Samtökin greindu frá því undir lok síðasta árs að æ fleiri fjölskyldur nálguðust fátækramörk vegna síhækkandi húsnæðiskostnaðar. Langflest þeirra sem sóttu um styrk þurfti að greiða stærstan hluta tekna sinna í húsaleigu að sögn Djóna Eidesgaard, formanns Barnabata.
Hann sagði marga nánast ekkert hafa milli handanna eftir að leigan hefur verið greidd. Sumir eigi jafnvel í basli með að borga hana. Rauði krossinn færði börnum sem lágu á sjúkrahúsi bækur, einnig fékk Kvennathvarf bókagjöf ásamt heimili fyrir munaðarlaus börn í Þórshöfn. Rauði krossinn í Færeyjum hóf að gefa föt árið 2013 og matvælaaðstoð samtakanna byrjaði fyrir tveimur árum.